白居易
隋堤柳
隋堤柳，
岁久年深尽衰朽。
风飘飘兮雨萧萧，
三株两株汴河口。
老枝病叶愁杀人，
曾经大业年中春。
大业年中炀天子，
种柳成行夹流水。
西自黄河东至淮，
绿阴一千三百里。
大业末年春暮月，
柳色如烟絮如雪。
南幸江都恣佚游，
应将此柳系龙舟。
紫髯郎将护锦缆，
青娥御史直迷楼。
海内财力此时竭，
舟中歌笑何日休？
上荒下困势不久，
宗社之危如缀旒。
炀天子，
自言福祚长无穷，
岂知皇子封酅公。
龙舟未过彭城阁，
义旗已入长安宫。
萧墙祸生人事变，
晏驾不得归秦中。
土坟数尺何处葬？
吴公台下多悲风。
二百年来汴河路，
沙草和烟朝复暮。
后王何以鉴前王？
请看隋堤亡国树。